**KŐSZEG VÁROS ÖNKORMÁNYZATÁNAK Iktatószám: 7341-2/2021.**

**Pénzügyi, Jogi és Rendészeti Bizottsága**

**JEGYZŐKÖNYV**

**Készült:** 2021. augusztus 19 -én 14 óra 00 perctől a Városháza 101-es termében a Pénzügyi, Jogi és Rendészeti Bizottság üléséről.

**Jelen vannak:**

* Táncsics Péter
* Velkyné Ball Andrea
* Horváth Ferenc
* Schwahofer Péter
* Solymosi Tamás

**Tanácskozási joggal vannak jelen:**

* Terplán Zoltán alpolgármester
* Dr. Zalán Gábor jegyző
* Cserkutiné Stipsics Edina osztályvezető
* Kovács-Mezei Virág osztályvezető
* Kovács István Városüzemeltető Kft. igazgató
* Babosné Göndöcs Ágnes jegyzőkönyvvezető

Velkyné Ball Andrea üdvözli a bizottság tagjait, a megjelenteket, elmondja, hogy Sas Norbert előzetesen jelezte, hogy nem tud részt venni az ülésen, ezért ő vezeti az ülést. Megállapítja, hogy a bizottság 5 fővel jelen van, határozatképes.

Dr. Zalán Gábor jegyző javasol plusz egy napirendi pontot, ami lényegében egy átcsoportosítási javaslat.

Táncsics Péter megkérdezi Cserkutiné Stipsics Edina pénzügyi osztályvezetőt, hogy a költségvetést érintő napirendi pontokat lehetne-e együttesen tárgyalni? Ezután Velkyné Ball Andrea szavazásra bocsátja a módosított napirendet, mely 5 igen szavazattal elfogadásra kerül az alábbiak szerint:

**N A P I R E N D:**

1. A 2021. évi költségvetési rendelet módosítása

 Előadó a polgármester nevében: Cserkutiné Stipsics Edina pénzügyi és gazdálkodási osztályvezető

1. Beszámoló a 2021. évi költségvetés I. félévi teljesítéséről

 Előadó a polgármester nevében: Cserkutiné Stipsics Edina pénzügyi és gazdálkodási osztályvezető

1. A szociális ellátásokról szóló önkormányzati rendelet elfogadása.

Előadó a polgármester nevében: Kovács-Mezei Virág igazgatási osztályvezető

1. A Kőszegi Városüzemeltető és Kommunális Szolgáltató Nonprofit Kft. részére a működési keretösszeg megemelése

Előadó a polgármester nevében: Cserkutiné Stipsics Edina pénzügyi és gazdálkodási osztályvezető

1. Kőszegi Közös Önkormányzati Hivatal többletfinanszírozási igénye

Előterjesztő: Dr. Zalán Gábor jegyző

1. A Kőszegi Testvérvárosi Egyesülettel kötendő feladatátvállalási szerződés jóváhagyása

Előadó a polgármester nevében: Dr. Zalán Gábor jegyző

1. Kőszeg, Rákóczi F. u. 10. sz. társasház közös helyiségének megszüntetésével kapcsolatos döntések

 Előadó a polgármester nevében: Németh Ildikó városüzemeltetési osztályvezető

1. Kőszeg, Erdő utcai ingatlan vízellátásával kapcsolatos döntések meghozatala

 Előadó a polgármester nevében: Németh Ildikó városüzemeltetési osztályvezető

1. Malomárok vízellátását biztosító zsilip kezeléséhez 1 500 000 Ft biztosítása átcsoportosítással
Előadó Dr. Zalán Gábor jegyző
2. **és 2. napirendi pont együttes tárgyalása:**

A 2021. évi költségvetési rendelet módosítása és

Beszámoló a 2021. évi költségvetés I. félévi teljesítéséről

**Előadó** a polgármester nevében: Cserkutiné Stipsics Edina pénzügyi és gazdálkodási osztályvezető, aki Táncsics Péter kérésére egyben ismertette az 1-2. napirendi pontokat.

**Táncsics Péter** megkérdezi, hogy mennyi a forintosított szaldója az éves gazdálkodásban az elmaradt bevételeknek és a többlet-támogatásoknak?

**Az osztályvezető asszony** válaszában kifejti, hogy erre most nehéz válaszolni, hiszen pl. az iparűzési adónak még csak a fele folyt be, de talán ki meri jelenteni, hogy a többlet-támogatások fedezik a kieső bevételeket.

**Táncsics Péter** megkérdezi, hogy az intézmények és Közös Hivatal költségvetésében hány be nem töltött státusznak a költségvetése szerepel?

**Cserkutiné Stipsics Edina** elmondja, hogy az elfogadott létszám-kerethez van a bér betervezve és az önkormányzat költségvetése tartalmazza, hogy személyi juttatásból pénzt elvonni nem lehet, egyébként úgy tudja, hogy a Hivatalnál 2 betöltetlen állás van pillanatnyilag, a többi intézménynél pedig az intézményvezetők rendelkeznek erre vonatkozó információval. Ők negyedévente jelentik az adatokat a Kincstárnak.

**Táncsics Péter** tesz még egy észrevételt a Jurisics Várral kapcsolatosan, úgy gondolja, hogy az intézmény nem tesz meg mindent az eredményes és hatékony gazdálkodás érdekében és javasolja, hogy a Vár éves költségvetését a most megnyert összeg (38.550.000 Ft) felével csökkentsük.

**A pénzügyi osztályvezető asszony** válaszában kifejti, hogy a Vár elnyert támogatásainak 90 %-a színházi tevékenységhez kapcsolódik és ehhez az önkormányzat nem biztosít forrást, csak az alaptevékenységhez. A szóban forgó összeg a beszámolóban a 2020. évi zárszámadásnak a maradványa, a kiadás és a bevétel oldalán is megjelenik: a bevételin mint előző évi maradvány, a kiadásin mint intézménytől történő elvonás, tehát ez elvonásra került az intézménytől.

**Dr. Zalán Gábor jegyző** hozzáfűzi, hogy tudomása szerint a Vár igazgatója szabadságon van és a testületi ülésre sem fog jönni. Az tény és való, hogy a Vár rengeteg pályázaton indul, rengeteg pályázatot is nyer és ezeken a pályázatokon be kell mutatni, hogy van önkormányzati támogatása, hiszen ezek nélkül nem is pályázhatna, de ezeket a támogatásokat nem költötte el, pl. tavaly is szépen vissza is vettük tőle, vagyis a Várszínházhoz önkormányzati támogatást nem használ fel. Más nyertes pályázatoknál is vissza szoktuk venni az önkormányzati finanszírozást, így most minden előkészület, szám és információ, valamint az intézményvezető jelenléte nélkül azt mondani, hogy vegyünk el tőle, ezt nem tudjuk megtenni, nem lenni etikus. Azt gondolom, hogy az lenne a járható út, hogy a bizottság javasolja a képviselő-testületnek, hogy vizsgálja meg annak a lehetőségét, hogy az önkormányzat csökkentse a Vár támogatását. Ha a testület megszavazza, akkor erről készül egy előterjesztés és meg fogjuk tárgyalni.

**Terplán Zoltán alpolgármester** elmondja, hogy a képviselő úr javaslata abszolút nem támogatandó logika. Igazából a Vár nagyon jól dolgozik, sokat pályázik, ügyesen, sok energiát beletesz. Ennek az eredménye az, hogy több pénzforrást elő tudnak teremteni. Azzal, hogy mi előre azt feltételezzük, hogy bizonyára abban az évben is nagyon jól fognak dolgozni és ezért elvonunk tőlük, kvázi büntetjük őket, ez abszolút rossz logika szerinte. Az teljesen jó dolog, hogy ha plusz bevétel jelentkezik, akkor azt beszámítják, úgymond visszaveszik, ezért a jelenlegi rendszer több szempontból sokkal jobb, mint amit a képviselő úr javasol. Ezért kéri a bizottságot, hogy ezt ne támogassák.

**Táncsics Péter** hozzáteszi, hogy ezt, amit most javasolt, 1 év 6 hónap ezelőtt ugyanígy elmondta, csak akkor megint nem volt idő vagy kedv belemenni ezekbe a vizsgálatokba, ezért most 2021. augusztusban hozta vissza, mert a koronavírus-helyzet miatt most volt rá módja.

**Dr. Zalán Gábor** elmondja, hogy lehet erről most is dönteni, csak a bizottság most minden számszaki ismeret nélkül nem tud felelősségteljes döntést hozni, szerinte. Annak van realitása, hogy a Pénzügyi Bizottság megbízza a Hivatalt, hogy nézze meg annak a lehetőségét, hogy csökkenthető-e a Vár önkormányzati támogatása és a következő ülésre visszahozzuk azzal a kiegészítő/módosító javaslattal, amit a Hivatal meg tudott vizsgálni.

**Táncsics Péter** elmondja, hogy ő egy anomáliáról beszél, hogy igazából egy képviselőnek semmikor sincs lehetősége módosító javaslatra, mert most az elmúlt fél év módosításait szavazzuk meg utólag, minden más kérdésnél meg az a válasz, hogy a fedezet nincs meg, vagy az intézményvezető nincs jelen, vagyis a képviselőnek nincs érdemi lehetősége bármilyen költségvetést érintő módosító javaslatot tenni.

**Cserkutiné Stipsics Edina** válaszában kifejti, hogy az önkormányzati rendeletünk, a költségvetési törvény, az államháztartási törvény és az Mötv. szerint is a beszámolót augusztus 31-ig kell elfogadni, tehát ezen a rendeleten már nem lehet változtatni, de a képviselőtestület dönthet úgy, hogy a következő rendelet-módosításkor ezt a javaslat is legyen beépítve. Tehát van erre lehetősége a képviselőtestületnek, csak nem ebben az előterjesztésben.

Velkyné Ball Andrea levezető szavazásra bocsátja, hogy elfogadják-e Táncsics Péter ***módosító javaslatát***, melynek eredménye: **4** **nem, 1 igen**

**1. napirendi pont szavazása**

Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 4 igen, 1 nem**

**5/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy az önkormányzat 2021. évi költségvetéséről szóló 7/2021. (II.13.) önkormányzati rendelet módosítását fogadja el.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont szavazása:**

Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 5 igen**

**6/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy Kőszeg Város Önkormányzata 2021. évi gazdálkodásának I. félévi teljesítéséről szóló beszámolót fogadja el.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

A szociális ellátásokról szóló önkormányzati rendelet elfogadása.

**Előadó** a polgármester nevében: Kovács-Mezei Virág igazgatási osztályvezető

Az előterjesztés ismertetése után **Terplán Zoltán** alpolgármester megkérdezi, hogy az ügyfelek számára történik-e valamilyen változás az ügyintézésben.

**Kovács-Mezei Virág** válaszában kifejti, hogy a segélyekkel kapcsolatos összegek, jövedelemhatárok, az igénylés módja érdemben nem változik, csak az elnevezések módosulnak.

Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 5 igen**

**7/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy a szociális ellátásokról szóló önkormányzati rendelet módosítását fogadja el.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

A Kőszegi Városüzemeltető és Kommunális Szolgáltató Nonprofit Kft. részére a működési keretösszeg megemelése

**Előadó** a polgármester nevében: Cserkutiné Stipsics Edina pénzügyi és gazdálkodási osztályvezető

Az előterjesztés ismertetése után **Solymosi Tamás** megkérdezi, hogy miből áll az a többlet-támogatás, ami most lehetővé teszi ezt a 24.000.000 Ft támogatást.

**A pénzügyi osztályvezető asszony** elmondja, hogy megemelték az önkormányzat normatíváját már az elfogadott költségvetés után, amit az önkormányzat már korábban megelőlegezett az intézményeknek, ezért most nem kell továbbadni, valamint sikeresen pályázott az önkormányzat olyan többletfinanszírozásra, amely előre nem volt betervezve a költségvetésbe, úgyhogy rendelkezésre áll ez a pénzügyi forrás.

**Táncsics Péter** megkérdezi a Városüzemeltető Kft. vezetőjét arról, hogy körülbelül mekkora keretösszeggel gazdálkodik most a Kft.

**Kovács István** elmondta, hogy kb. 48 millió Ft-ból, majd kihasználva a lehetőséget ismertette a Városgazdálkodás Kft. sikeres projektek kapcsán jelentősen megnövekedett feladatait, különös tekintettel a parkok gondozására és a zöldterületek karbantartására. Elmondta továbbá, hogy jelentős a Kft. árbevétel-kiesése a koronavírus és a jogszabályi helyzet miatt, vázolta, hogy 3 fő problémával állnak szemben: 1. pályázati lehetőségek hiánya az önkormányzati fenntartás miatt, 2. humán erőforrás igény a jelentős kézi munka igény miatt, 3. műszaki fejlesztési igény eszközök bérlésére vagy idegen szolgáltatás vásárlására.

**Táncsics Péter** hozzáteszi, hogy jövőre fontos feladat a Városüzemeltető Kft. dolgozóinál a béremelés, valamint egy olyan a Városüzemeltető Kft-hez kapcsolódó vállalkozási konstrukció alapítása, amely hasznos lehetne a pályázatoknál.

**Velkyné Ball Andrea** kiegészíti ezt azzal, hogy gondok vannak az árkokkal, amit a mostani heves esőzések is mutatnak, tehát szerinte a csapadékvíz-elvezetés rekonstrukciója is nagyon fontos feladat a jövőben.

Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 5 igen**

**8/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy Kőszeg Város Önkormányzatának 2021. évi költségvetésén belül az alábbi átcsoportosításokhoz járuljon hozzá:

A 2021. évi költségvetésének dologi előirányzatát 24 000 000 Ft-tal megemeli a Kőszegi Városüzemeltető és Szolgáltató Nonprofit Kft. működési keretének javára, a tartalék előirányzatát 24 000 000 Ft-tal lecsökkenti.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

Kőszegi Közös Önkormányzati Hivatal többletfinanszírozási igénye

**Előadó:** Dr. Zalán Gábor jegyző

Az előterjesztés ismertetése után kérdés nem merül fel, ezért Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 5 igen**

**9/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy

1. Kőszeg Város Önkormányzatának 2021. évi költségvetésén belül az alábbi átcsoportosításhoz járuljon hozzá:

a 2021. évi költségvetésének finanszírozási előirányzatát 1 308 000 Ft-tal megemeli a Kőszegi Közös Önkormányzati Hivatal intézményi finanszírozása javára, a tartalék előirányzatát 1 308 000 Ft-tal lecsökkenti.

1. A Kőszegi Közös Önkormányzati Hivatal 2021. évi intézményi költségvetésében az alábbi előirányzat változáshoz járuljon hozzá:

a 2021. évi költségvetésének finanszírozási bevételi előirányzatát 1 308 000 Ft-tal megemeli és a dologi előirányzatát 1 308 000 Ft-tal megemeli.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

A Kőszegi Testvérvárosi Egyesülettel kötendő feladatátvállalási szerződés jóváhagyása

**Előadó** a polgármester nevében: Dr. Zalán Gábor jegyző

Az előterjesztés ismertetése után kérdés nem merül fel, ezért Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 4 igen, 1 nem**

**10/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy a Kőszegi Testvérvárosi Egyesülettel a Douzel(ACT)age projekt szervezési-lebonyolítási munkáinak elvégzéséről szóló feladatátvállalási szerződést a mellékletben szereplő tartalommal hagyja jóvá és hatalmazza fel a polgármestert annak aláírására.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

Kőszeg, Rákóczi F. utca 10. sz. társasház közös helyiségének megszüntetésével kapcsolatos döntések

**Előadó** a polgármester nevében: Németh Ildikó városüzemeltetési osztályvezető (szabadságon) helyett Dr. Zalán Gábor jegyző

Az előterjesztés ismertetése után **Táncsics Péter** elmondja, hogy a veszélyhelyzet idején az 502/2020. Kormányrendelet 11. § 2) bekezdés ad iránymutatást a személy- és vagyonegyesítő szervezetek működéséről, Tudomása szerint több társasház is fordult különböző kérelmekkel az érintett osztályhoz, ezért azt szeretné megtudni, hogy milyen belső szabályozás alapján kerül ide a bizottság elé egy ügy, és mi az, amire nézve az osztályvezető asszony nem tartja indokoltnak, hogy a veszélyhelyzetben az ügyben döntés szülessen?

**Dr. Zalán Gábor** jegyző erre most nem tud válaszolni.

**Terplán Zoltán alpolgármester** szeretne egy apró észrevételt tenni. A szóban forgó házban ismeretei szerint már több a magántulajdon, mint az önkormányzati tulajdon, és itt most egy a ház megújulását segítő, a karbantartást segítő folyamatról van szó, ezért kellene szerinte ezt az indítványt támogatni.

Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 4 igen, 1 nem**

**11/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy

1. Járuljon hozzá a Kőszeg, Rákóczi F. u. 10. társasház Alapító Okiratában közös tulajdonban lévő XXVI. jelű egyéb helyiség értékesítéséhez azzal, hogy az értékbecslésben a helyiségre megállapított 1.380.000,-Ft piaci érték önkormányzati 188/1000 tulajdoni hányadára eső 259.440,-Ft összeg a társasház felújítási alapjába kerüljön befizetésre.

A helyiség értékesítésére vonatkozó adásvétel lebonyolítása, az Alapító okirat módosítása, valamint a jogügylettel kapcsolatban felmerült valamennyi költség viselése a kérelmezőt terheli.

1. Hatalmazza fel a polgármestert az értékesítés során keletkezett dokumentumok aláírására.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

Kőszeg, Erdő utcai ingatlan vízellátásával kapcsolatos döntések meghozatala

**Előadó** a polgármester nevében: Németh Ildikó városüzemeltetési osztályvezető (szabadságon) helyett Dr. Zalán Gábor jegyző

Az előterjesztés ismertetése után **Horváth Ferenc** elmondja, hogy korábban, ha magánszemély jött egy kérelemmel, pl. ingatlan vásárlás, akkor mindig tudták, hogy kiről van szó. Itt is magánszemély ügye van, és azt gondolja, hogy ha közpénzt ad a város ilyen célra, akkor meg kellene nevezni az illetőt. Kérdezi továbbá, hogy ha a következő ingatlan-tulajdonos is akar vízbekötést, akkor azt is a városnak kell majd állni?

**Dr. Zalán Gábor** válaszában kifejti, hogy a víziközmű törvény, valamint a mi elfogadott szabályzatunk alapján az újonnan beépítésre szánt területen 50-80%-ban kell hozzájárulást fizetni az ingatlan-tulajdonosoknak. Ahol volt lakossági megkeresés az önkormányzat mindig erejéhez mérten próbált segíteni, itt is egy olyan áthidalhatatlan probléma van, hogy csak a gerinc vezeték megépítésével lehet megoldani. Hosszútávon szeretnénk majd a képviselő-testület elé tárni egy olyan szabályzatot, ami az ilyen belterületi eseteknél ad egy egységes iránymutatást, ami minden hasonló esetre alkalmazható. Ez itt most egy egyedi eset, mert nem ugyanazok a paraméterek, mint a többi belterületi be nem épített ingatlan esetében, ezért képviselőtestületi döntés alapján egyedi megállapodással tudjuk csak megoldani. Ha a többiek is jelentkeznének ilyen igénnyel, akkor ebben az esetben ők is ugyanilyen mértékű hozzájárulást kellene, hogy fizessenek.

Az első kérdésre pedig azt tudom válaszolni, hogy megpróbáljuk a testületi ülésig azt a GDPR-nyilatkozatot beszerezni, amely alapján a magánszemély adatait a döntés meghozatalához felhasználhatjuk.

**Horváth Ferenc** még megkérdezi, hogy akkor nem a drágább lenne a gazdaságosabb megoldás?

**Dr. Zalán Gábor** elmondja, hogy ha most megcsináljuk hosszan, akkor 5 évig nem térül meg semmi a további ingatlan-tulajdonosok részéről, ha ők nem nyújtanak be kérelmet vízbekötésre, valamint a rendelkezésre álló információk szerint a többi ingatlan évek óta sincs beépítve, ezért javasolják a 3 milliós 1 bekötést.

**Táncsics Péter** hozzáfűzi, hogy már több éve van GDPR, legyen ez most már automatikus a jövőben, valamint meg kellene húzni a határt a belterületbe vonásoknál, mert ezt a problémát már évek óta csak tolják maguk előtt. Jó lett volna, ha az osztályvezető ezt bővebben kifejtette volna, hogy végre megtudják, hányan vannak még, akik a belátható jövőben belterületbe vonást kérelmeznének.

**Dr. Zalán Gábor** elmondja, hogy sajnos az építkezésekre vonatkozó jogszabályok nincsenek szinkronban a lakcím bejelentkezésre vonatkozó jogszabályokkal és ez eredményezi ezt a lehetetlen helyzetet, amivel minden ilyen belterületbe vonási esetnél sajnos szembesülni kell.

Velkyné Ball Andrea szavazásra bocsájtja az előterjesztésben lévő határozati javaslatot, melynek eredménye**: 4 igen, 1 nem**

**12/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy

1. A Kőszeg, Erdő utcai 3838/2 hrsz-ú ingatlan ivóvízellátás biztosítása érdekében a Beszerzési eljárás lefolytatását követően a bekerülési költség 50 %-nak erejéig, maximum bruttó 1 585 367 Ft, biztosítson fedezetet a 2021. évi költségvetés tartalék kerete terhére.
2. A Kőszeg, 3838/2 hrsz-ú ingatlan tulajdonosa és Kőszeg Város Önkormányzata között létrejött megállapodást a melléklet szerinti tartalommal hagyja jóvá és hatalmazza fel a polgármestert az aláírására.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

1. **napirendi pont tárgyalása:**

A Malomárok vízellátást biztosító zsilip kezelésének zavartalan működtetéséhez az előirányzatok átcsoportosítása

**Előadó** a polgármester nevében: Cserkutiné Stipsics Edina pénzügyi osztályvezető

Az előterjesztés ismertetése után **Táncsics Péter** megkérdezi, hogy a Vízerőmű Kft-vel megszűnt-e már az önkormányzatnak minden jogviszonya?

**Dr. Zalán Gábor jegyző** megerősíti, hogy az önkormányzatnak a Kőszegi Vízerőmű Kft-vel 2021.05.31-vel megszűnt a jogviszonya, a kft. most végelszámolás alatt áll.

**Terplán Zoltán** alpolgármester megkérdezi, hogy az előterjesztésben szereplő 1.500.000 Ft zsilip kezelés (mint vásárolt szolgáltatás) mennyi időre szól?

A pénzügyi osztályvezető asszony elmondja, hogy ez egy éves díj.

A bizottság elnöke szavazásra bocsájtja az előterjesztésben lévő határozati javaslatot, melynek eredménye**: 5 igen**

**13/2021 (VIII.19.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy Kőszeg Város Önkormányzatának 2021. évi költségvetésén belül az alábbi átcsoportosításhoz járuljon hozzá:

a 2021. évi költségvetésének dologi előirányzatát 1 500 000 Ft-tal megemeli, az államháztratáson kívülre átadott működési célú támogatások előirányzatát 1 500 000 Ft-tal lecsökkenti.

**Felelős:** Velkyné Ball Andrea a képviselő-testület elé terjesztésért

**Határidő:** 2021. augusztus 26-i Képviselő-testületi ülés időpontja

Velkyné Ball Andrea megköszöni mindenki jelenlétét és a bizottsági ülést 15 óra 35 perckor berekeszti.

…………………………………………….. ……………………………………………...

 Velkyné Ball Andrea bizottsági tag